Encik Md Derick Basir, Ketua Pegawai Eksekutif Johor Port Berhad
Hikmah di sebalik pemeteraian Memorandum Persefahaman (MoU) antara Universiti Teknologi MARA (UiTM) dan Johor Port Berhad hari ini, 16 Julai 2026 menyaksikan detik bermakna apabila fail peribadi alumni kembali menemui pemilik asalnya. Yang Berusaha Encik Md Derick Basir, Ketua Pegawai Eksekutif Johor Port Berhad, menerima semula fail pelajarnya ketika mengikuti Kursus NCUK Law, Kolej Pengajian Persediaan ITM pada tahun 1988.
Fairul Hafiz bin Mohamed, Alumni UiTM berkhidmat di Kementerian Pendidikan Tinggi
Beliau menjawat jawatan sebagai Ketua Penolong Setiausaha Kanan, Bahagian Dasar dan Penyelidikan. Encik Fairul Hafiz Merupakan graduan Arshad Ayub Graduate Business School (AAGBS) UiTM dalam program Master of Human Resource Management (2022–2023). Beliau turut hadir ke PTAR UiTM Shah Alam bagi mengiringi YBhg. Dato’ Dr. Haji Megat Sany bin Megat Ahmad Supian, Timbalan Ketua Setiausaha (Dasar), Kementerian Pendidikan Tinggi (KPT) yang telah menyampaikan syarahan bertajuk “Rancangan Pendidikan Tinggi Malaysia (RPTM) 2026–2036: Strategi Kerajaan Membina Masa Depan Pendidikan Negara” sempena Program Kepimpinan Perpustakaan UiTM Siri 6.
PMA Rich F&B Sdn Bd (Mokti's) Terima Anugerah Jenama Terbaik pada Anugerah Usahawan MARA Peringkat Negeri Perlis 2024-2025
Hari ini, PMA Rich F&B Sdn. Bhd. diraikan sebagai Pemenang Anugerah Jenama Terbaik bagi MARA Negeri Perlis 2024–2025, mengiktiraf kekuatan jenama Mokti’s serta keupayaan seorang usahawan muda yang berjaya mengangkat jenama tempatan ke tahap lebih tinggi. Kejayaan ini adalah cerminan usaha gigih, keberanian mencuba, dan komitmen tanpa henti dalam membangunkan empayar perniagaan yang membawa nama Malaysia ke persada dunia.
DJ THR Gegar Issey Fazlisham Alumni FiTA UiTM Kampus Puncak Perdana
Perpustakaan Tun Abdul Razak (PTAR), UiTM Shah Alam menerima kunjungan istimewa daripada selebriti dan penyampai radio THR Gegar, Issey Fazlisham, yang juga merupakan alumni Fakulti Filem, Teater dan Animasi (FiTA), UiTM Kampus Puncak Perdana, tahun 2008 & 2011. Kunjungan mesra ini disambut oleh Ketua Pustakawan UiTM, YBhg. Ts. Hj. Azizi bin Haji Jantan yang turut mengiringi beliau melawat Koleksi Khas Jawi PTAR, salah satu khazanah unik perpustakaan yang menyimpan manuskrip, buku dan bahan bacaan bertulisan Jawi. Lawatan ini bukan sahaja membangkitkan nostalgia zaman pengajian beliau di UiTM, malah membuka ruang kolaborasi strategik dalam memartabatkan semula tulisan Jawi melalui platform media massa dan hiburan arus perdana. “Koleksi seperti ini sangat penting untuk generasi muda kenal akar budaya dan sejarah bangsa,” ujar Issey yang turut menyatakan komitmennya untuk membantu mempromosikan inisiatif perpustakaan dalam mendekatkan warisan ilmu kepada masyarakat.
YBhg. Dato’ Sri Ibrahim bin Ahmad, alumni Diploma Pentadbiran Awam Institut Teknologi MARA (ITM) tahun 1975
Shah Alam, 9 Julai 2025 - Kini beliau merupakan Pengerusi Lembaga Pengarah Universiti Tun Hussein Onn Malaysia (UTHM), membuktikan legasi kepimpinan beliau yang terus menyumbang kepada pembangunan pendidikan negara. Rakaman ini mengetengahkan perkongsian eksklusif mengenai pengalaman beliau sebagai mahasiswa ITM pada era 1970-an, nilai kepimpinan dalam perkhidmatan awam, serta peranan pendidikan tinggi dalam membina jati diri dan daya saing bumiputera.
Imbas kembali kenangan manis YBhg. Datuk Dr Anesee Ibrahim, KSU KPT
15 Mei 2025 - "Inilah asal-usul saya… dan saya bangga menjadi produk pendidikan tinggi negara,” ujar Ketua Setiausaha Kementerian Pendidikan Tinggi (KSU KPT), YBhg. Datuk Dr. Anesee Ibrahim ketika menerima sebuah cenderamata istimewa daripada Naib Canselor Universiti Teknologi MARA (UiTM), YBhg. Profesor Ts. Dr. Shahrin Sahib. Sesi imbas kembali kenangan manis YBhg. Datuk Dr Anesee Ibrahim yang menelusuri fail peribadi beliau semasa bergelar pelajar ITM yang berada dalam koleksi Bahagian Arkib Universiti UiTM. “Kejayaan saya adalah manifestasi daripada sistem pendidikan tinggi negara yang inklusif, progresif dan berasaskan merit. UiTM membuka peluang kepada saya, membentuk saya, dan akhirnya melahirkan saya sebagai insan yang bersedia menyumbang kepada negara,”
YBhg. Datuk Ts. Dr. Mohamed Sulaiman Sultan Suhaibuddeen, Chief Network Security Officer, MCMC
1 Julai 2025 - Pusat Pengajian Perang Saraf Media & Informasi, Fakulti Komunikasi & Pengajian Media UiTM Shah Alam berganding bahu bersama Perpustakaan Tun Abdul Razak (PTAR) dalam National Security Forum 2025 sebuah wacana strategik yang membincangkan ancaman manipulasi 3R dan implikasinya terhadap keselamatan negara. Forum ini merungkai strategi komunikasi, risikan digital dan kerjasama rentas agensi bagi memastikan perpaduan rakyat tidak digugat oleh pihak yang mengeksploitasi isu 3R. Jadilah sebahagian daripada usaha memperkukuh benteng keselamatan negara melalui ilmu dan dialog terbuka! Datuk Ts. Dr. Mohamed Sulaiman Sultan Suhaibuddeen | Fakulti Undang-Undang dan Fakulti Sains Komputer dan Matematik
YBhg. Datuk Muhamad Muqharabbin Mokhtarudin dan Amar Baharin Ikon Alumni UiTM
Galeri Tun Abdul Razak menerima kunjungan istimewa Datuk Muhamad Muqharabbin Mokhtarudin dan Amar Baharin yang merupakan alumni UiTM, masing-masing dari Fakulti Sains Sukan dan Fakulti Kejuruteraan Elektrik. Lawatan ini merupakan acara selingan selepas mereka terlibat dalam rakaman podcast Zaman Now, anjuran Persekutuan Alumni Universiti Teknologi MARA (UiTM). 1. Datuk Muhamad Muqharabbin Mokhtarudin | Diploma in Health and Fitness (2000-2004) 2. Saudara Amar Baharin | Diploma in Electrical Engineering (Power) (2004-2007)
YBrs. Syamsul Amri bin Ismail (Syamsul Debat)
Perpustakaan Tun abdul Razak (PTAR) berbesar hati menerima kunjungan tetamu istimewa Tuan Syamsul Amri Ismail, atau lebih dikenali sebagai Syamsul Debat (SD), seorang penceramah motivasi tersohor dan juga Alumni Fakulti Undang-Undang UiTM, graduan tahun 2000.
YBhg. Dato' Mohamed Suffian Awang, Pengerusi Institut Maritim Malaysia (MIMA)
Majlis penyerahan rasmi Projek Pembangunan Repositori "MIMA Digital Collection" yang berlangsung dengan jayanya di pejabat Maritime Institute of Malaysia (MIMA). Majlis turut menyaksikan penyampaian sijil penghargaan dan cenderamata oleh YBhg. Dato' Mohamed Suffian Awang, Pengerusi MIMA kepada Ts. Hj. Azizi Jantan, Ketua Pustakawan UiTM, sebagai tanda penghargaan atas kepakaran dan kerjasama erat dalam pembangunan repositori digital ini. YBhg. Dato’ Mohamed Suffian yang merupakan alumni ITM tahun 1989-1996 di Fakulti Undang-Undang meluahkan rasa bangga dan terima kasih atas sumbangan besar UiTM dalam menjayakan pembangunan sistem ini yang bermula sejak 6 Mei 2024.